Zuza sau Povestea poemului care a fugit din carte
Ilustrații de Joèla Visniec După ce ne-a încântat cu minunata carte Consulatul Lunii sau Adelina și crocodilii de mlaștină, Matei Vișniec revine cu o poveste despre cum poți găsi poarta spre tărâmul imaginației dacă ești copil și îți place literatura. Zuza are 10 ani și locuiește cu bunica ei. Într-o bună zi, fără a avea habar, fata își alege dintr-o librărie o carte de poezii magică. Spre mirarea ei, din pagini sare afară un poem care îi devine călăuză și prieten.Zuza pornește astfel în aventura vieții ei: ajunge împreună cu Poemul pe strada unde își face apariția Inspirația, află cât de capricios poate fi Timpul și se plimbă pe malul Fluviului cu rime și prin Grădina cu metafore; ba chiar Poemul ajunge să-i scrie o scrisoare autorului său.Călătoria Zuzei din realitate în imaginație și înapoi este o cavalcadă de întâmplări incredibile și viu colorate, pline de umor care amintește de cel din Alice în Țara Minunilor și de răspunsuri la multele întrebări pe care le avem la vârsta copilăriei. (Atenție! Răspunsurile sunt abil strecurate printre rânduri, trebuie să citiți povestea fără să săriți niciun cuvințel ca să le descoperiți.)